लोग बोले- BJP नेता का आरोपी बेटा छेड़ता था लड़कियां
Madhya Pradesh (Datia) Gang Rape Case - Follow Datia Sisters Case Latest Investigation Report On Dainik Bhaskar. दोनों लड़कियां बहनें थीं। छोटी बहन ने लौटकर बताया कि चारों आरोपी बड़ी बहन को एक कमरे में ले गए थे। कुछ देर बाद वो बाहर निकली तो रो रही थी। छोटी बहन के साथ छेड़छाड़ की गई
14 जुलाई, 2023, दिन शुक्रवार…मध्य प्रदेश के दतिया जिले के उनाव बालाजी कस्बे में रात 10 बजे भीड़ ने थाने को घेर लिया। लोग आरोप लगा रहे थे कि उसी दिन दोपहर को स्कूल से लौट रही दो लड़कियों को 4 लड़कों ने एक घर में जबरदस्ती खींच लिया। आरोपी लड़कों में से एक BJP नेता और मंडल अध्यक्ष का नाबालिग बेटा भी था।
दोनों लड़कियां बहनें थीं। छोटी बहन ने लौटकर बताया कि चारों लड़के बड़ी बहन को एक कमरे में ले गए थे। कुछ देर बाद वो बाहर निकली तो रो रही थी। छोटी बहन के साथ छेड़छाड़ की गई और बड़ी बहन से गैंगरेप किया। बड़ी बहन घर लौटी और फांसी लगाने की कोशिश की। उसकी गर्दन में चोट आई और उसे अस्पताल में भर्ती कराया गया।
ये घटना दोपहर 2 बजे की थी, लेकिन हंगामे के बाद FIR रात 10 बजे लिखी गई। आरोपियों की गिरफ्तारी भी हो गई। पीड़िता का मेडिकल हुआ है, लेकिन 10 दिन बाद भी पुलिस नहीं बता रही है कि गैंगरेप हुआ है या नहीं। दैनिक भास्कर की छानबीन में भी केस के कई अहम फैक्ट्स निकलकर सामने आए हैं…
बड़ी बेटी से गैंगरेप किया, फिर उसने फांसी लगा ली…
दतिया से लगभग 20 किमी दूर उनाव बालाजी कस्बे में गलियों से होते हुए हम पीड़िता के घर पहुंचे तो जगह-जगह पुलिस फोर्स लगी थी। कांग्रेस के कार्यकर्ता भी मौजूद थे। कुछ देर में मध्य प्रदेश के पूर्व मुख्यमंत्री दिग्विजय सिंह पीड़ित परिवार से मिलने पहुंचे। लगभग 20 मिनट बाद दिग्विजय सिंह निकले और मीडिया से बात किए बिना चले गए।
भीड़ कम हुई तो हमने पीड़िता के परिवार से बात की। घर में एक आंगन है। फिर सामने की ओर बने कमरे में नाबालिग पीड़िता बैठी है। बड़ी बहन के बारे में पूछा तो पता चला कि उसकी हालत नाजुक है और दतिया जिला अस्पताल में इलाज चल रहा है। मां उसकी देखभाल के लिए वहीं पर है। परिवार परेशान है कि आरोपियों में से एक का पिता BJP मंडल अध्यक्ष है। पुलिस केस में फेरबदल कर सकती है।
सबसे पहले हमारी बात पीड़िता के पिता से हुई। पिता कहते हैं, ‘हम उस दिन खेत में धान की रोपाई कर रहे थे। बड़ी बिटिया की सप्लीमेंट्री आई हुई थी। 17 जुलाई को उसका पेपर था। 14 जुलाई को दोनों बेटी एडमिट कार्ड लेने स्कूल गई थीं। प्रिंसिपल से साइन चाहिए था। दोनों वहीं से स्कूटी से लौट रही थीं, जब ये चारों उन्हें अपने साथ खींचकर ले गए। दोनों को अलग-अलग कमरों में ले गए। छोटी बेटी के साथ छेड़खानी की और बड़ी बेटी से गैंगरेप किया।’
‘बड़ी बेटी लौटी तो रो रही थी। कमरे में गई और फांसी लगा ली। घर में मेरी बहन, छोटी लड़की और साले का लड़का था। उन्होंने ही उसे फंदे से उतारा। हम उसे तुरंत झांसी में एक प्राइवेट हॉस्पिटल ले गए। वहां से उसे दतिया जिला अस्पताल भेज दिया।’
पुलिस पर BJP लीडर का प्रेशर, हमारी मदद नहीं कर रही…
पीड़िता के पिता डर जाहिर करते हुए कहते हैं, ‘उस लड़के का पिता BJP का मंडल अध्यक्ष है। पुलिस और प्रशासन पर प्रेशर है। ये सारे आरोपी उसकी गैंग में ही हैं। इसलिए देरी की जा रही है। हादसे वाले दिन पहले पुलिस FIR लिखने से मना करती रही, भीड़ ने दबाव डाला तब लिखी थी। अब डर है कि कहीं केस न कमजोर कर दें।’
लड़की के पिता सवालों के जवाब देकर तंग आ चुके हैं। चिढ़ते हुए कहते हैं, ‘हमारी सरकार से सिर्फ इतनी मांग है कि बिटिया के लिए सरकार कुछ कर सकती हो, तो करे। हमारे परिवार की जिंदगी ही नरक हो चुकी है। सरकार के यहां से हमारे पास अब तक कोई नहीं आया। हमारी मांग है कि मंडल अध्यक्ष को पद से हटाया जाए और आरोपियों के घर पर बुलडोजर चलाएं।’
दीदी को दूसरे कमरे में ले गए, मुझे भी टच किया…
पिता से बातचीत के बाद हमने नाबालिग पीड़िता से बात की। वह घटना के बाद से कमरे से नहीं निकल रही। कमरे में लाइट भी नहीं जलाती। हम अंदर गए, तो जमीन पर चटाई बिछाकर लेटी थी। हमें देख मुंह घुमाकर बैठ गई। फिर धीरे-धीरे बोलना शुरू किया, ‘हम दोनों स्कूल से लौट रहे थे। घर से कुछ दूर एक गली में वो चारों खड़े थे। हम लोगों को जबरदस्ती घर में खींच लिया।’
‘हमें एक कमरे में ले गए और बदतमीजी करने लगे। मेरा हाथ पकड़ कर खींचा, इधर-उधर टच किया। मेरी बहन को एक कमरे में लेकर चले गए। आधे घंटे तक उसके साथ रहे। बहन ने मुझे बताया कि उसके साथ गलत काम किया गया है।’ ये बताते हुए नाबालिग पीड़िता जोर-जोर से रोने लगती है।
आरोपियों की मां बोलीं- लड़कियां जन्मदिन मनाने आई थीं…
पीड़िता से बात करने के बाद हम उस जगह पहुंचे, जहां ये वारदात हुई थी। घटनास्थल से करीब 300 मीटर दूर उनाव-भांडेर रोड पर एक नाबालिग आरोपी के माता-पिता से हमारी मुलाकात हुई। उनकी बड़ी बेटी भी थी। उसने माता-पिता को हमसे बात करने से रोक दिया। उसने किसी को फोन लगाया। हमसे उनकी बात कराई तो पता चला कि फोन पर दूसरी तरफ BJP मंडल अध्यक्ष की पत्नी यानी इस मामले में आरोपी एक और नाबालिग लड़के की मां थीं। उन्होंने कहा, ‘आप इनके साथ हमारे घर आ जाओ।’
हम उनके घर पहुंचे। दो मंजिला मकान के अंदर घुसते ही दाहिने हाथ पर गाय बंधी हुई है। बाएं तरफ बरामदे में महिलाएं बैठी थीं। लग रहा था कि हमारा ही इंतजार कर रही हैं। यहां हमारी मुलाकात BJP मंडल अध्यक्ष की पत्नी से हुई। वे कहती हैं, ‘ये जबरदस्ती की घटना बनाई गई है। दो महीने पहले इन्हीं लोगों ने हमारे बच्चे को घर में घुसकर मारा है। लड़ाई की खुन्नस अब निकाली जा रही है। हमारे पास तो लड़ाई का वीडियो भी है। मेरे पति राजनीति में है। गांव के लोग हमसे जलते हैं। इसीलिए मेरे बेटे को फंसा दिया। गांव के लोग उन्हें पद से हटाना चाहते हैं।’
नाबालिग आरोपी की मां बताती हैं, ‘मेरा बेटा तो कोचिंग गया था। रमन यादव (चारों में से एक बालिग़ आरोपी) कोचिंग से इन लड़कियों को लेकर आया और दूसरे नाबालिग आरोपी के घर चला गया। रमन ने हमारे बेटे को फोन लगाकर कहा कि लड़कियों का जन्मदिन मना रहे हैं।’
‘वहां पेटीज मंगाई गई थी। इसी बहाने से बेटा वहां चला गया। अभी तो वो 16 साल का ही है, 17 का भी पूरा नहीं हुआ है। वहां लड़की वाले पहुंच गए और बेटियों को ले गए। आगे का हमें पता नहीं।’
एक और नाबालिग आरोपी की मां भी यही कहानी सुनाती हैं। कहती हैं, ‘लड़कियां ही जन्मदिन मनाने गई थीं। उनके परिवार के लोगों ने जब पकड़ा, तो मेरे बेटे को खूब मारा। मेरा मंगलसूत्र छीन लिया। 7 बेटियों के बाद एक बेटा हुआ था। मजदूरी करके उसे पाला है, अब ये देखना पड़ रहा है। लड़कियां दूसरे आरोपी रमन यादव के साथ कोचिंग जाती थीं। हमारे बच्चे उसे जानते भी नहीं थे।’
आरोपी के पिता BJP नेता बोले- गैंगरेप नहीं हुआ, सब झूठ है
नाबालिग आरोपी की मां ने अपने पति यानी BJP नेता से हमारी फोन पर बात कराई। उन्होंने बताया कि वे झांसी में हैं। हमने इंतजार करने की बात कही, तो वे आ गए। उन्होंने बताया, ‘मैं भले ही BJP मंडल अध्यक्ष हूं, लेकिन इस केस में मुझ पर गलत आरोप लग रहे हैं। मेरा इतना ही प्रभाव होता तो बेटे के खिलाफ FIR क्यों दर्ज हो जाती। हम दबंग नहीं हैं, ये सब आरोप है।’
BJP नेता आरोप लगाते हैं, ‘22 मई को 20-25 लोगों ने मेरे घर में घुसकर हंगामा किया था। CCTV फुटेज के आधार पर 27 मई को मैंने उनके खिलाफ मुकदमा दर्ज कराया था। इसी रंजिश में उन लोगों ने मेरे बच्चे को फंसाया है। सिर्फ लड़कियों का जन्मदिन मनाया जा रहा था। रेप की कोई घटना नहीं हुई है। यादवों की दबंगई की वजह से मामला इतना तूल पकड़ रहा है।’
आरोपी रमन यादव की मां बोली- वो पढ़ने-लिखने वाला लड़का है
नाबालिग आरोपियों के परिवार से मिलने के बाद हम केस में बालिग आरोपी रमन यादव के घर पहुंचे। पीड़िता के घर से करीब 500 मीटर दूर रमन का घर है। दरवाजा खटखटाया तो अंदर से रमन की मां निकली। घर में घुसे तो सामने रमन के पिता इमरत यादव, बड़ी बहन और दादी बैठी थीं।
सामने रमन की मार्कशीट वगैरह तख्त पर फैले हुए थे। हमें अंदर ले जाते हुए, सबसे पहले पिता इमरत यादव ने रमन की मार्कशीट दिखाई। MP बोर्ड से दिए गए 10वीं के एग्जाम में रमन को 6 में से 5 सब्जेक्ट में डिस्टिंक्शन मार्क्स आए थे। 400 में से 371 नंबर थे। 12वीं में 5 सब्जेक्ट में 500 में से 438 नंबर आए थे। सभी सब्जेक्ट में डिस्टिंक्शन मिली थी।
रमन की मां ने कहा, ‘रमन तो उस दिन कोचिंग गया था। शाम 4 बजे हमें पता चला कि ऐसा कांड हो गया है। देहरादून में उसकी पढ़ाई के लिए हम रुपए जुटा रहे थे। अब क्या होगा पता नहीं। मेरे लड़के को फंसाया गया है, मामले की CBI जांच होनी चाहिए।’
इसके बाद हम चौथे आरोपी विक्की साहू के घर पहुंचे। विक्की की मां ने भी हमें वही कहानी सुनाई, जो रमन के परिवार ने सुनाई थी।
BJP नेता के नाबालिग बेटे और विक्की साहू के बीच 8 घंटे में 48 बार बात
विक्की साहू की मां ने हमें उसका मोबाइल दिखाया। उसकी कॉल हिस्ट्री चेक की, तो पता चला कि 14 जुलाई को विक्की को नाबालिग आरोपी की ओर से पहला कॉल 11:33 AM पर आया। दो मिनट बाद ही 11:35 पर फिर विक्की की तरफ से कॉल किया गया। इसके बाद 11:37 से 12:19 के बीच 8 बार फोन पर बात हुई। रात 8:33 बजे तक दोनों के बीच 48 बार फोन के जरिए बात हुई थी।
घटनास्थल यानी जिस मकान में गैंगरेप हुआ, वहां आसपास के लोग कुछ भी बोलने के लिए तैयार नहीं हैं। इसी मोहल्ले में रहने वाले राम कुमार यादव बताते हैं कि BJP नेता का बेटा पहले से ही बिगड़ा हुआ है। पिता दबंग हैं। नेताओं से उसकी करीबी है। इसका फायदा उठाकर वो दिन भर मोटरसाइकिल पर घूमता है और लड़कियों को परेशान करता है। उसने झगड़े में कई बार देसी कट्टा भी चलाया है।
इसी मोहल्ले में रहने वाली राजरानी भी मानती हैं कि लड़कियों के साथ गलत हुआ है। वे ये भी कहती हैं कि BJP नेता का लड़का लड़कियों के घर के बाहर कई बार चक्कर काटते हुए देखा गया था। पास ही किराने की दुकान चलाने वाले हरदयाल प्रजापति कहते हैं कि आरोपी लड़के गाड़ियों से यहां-वहां घूमते रहते थे। अब जो हुआ, उससे हर आदमी डर रहा है। कैसे लड़कियों को पढ़ाएं।
पुलिस ने गैंगरेप का केस दर्ज किया, मेडिकल रिपोर्ट पर चुप्पी
इस केस की अपडेट के लिए हमने दतिया के SP प्रदीप शर्मा से बात की। उन्होंने बताया, ‘मुकदमे में गैंगरेप की धारा दर्ज है। लड़की ने बयान भी दिया है कि उसका रेप किया गया है।’ मेडिकल रिपोर्ट में क्या निकलकर आया, इस पर SP प्रदीप शर्मा ने खुलकर बात नहीं की।
उनाव बालाजी से निकलकर हम दतिया जिला अस्पताल में एडमिट लड़की से मिलने गए। लड़की ICU में एडमिट थी। गले में नेक ब्रेस लगा हुआ था। हमने वहां मौजूद डॉ. दिनेश सिंह तोमर से बात की। उन्होंने थोड़ी देर में बात करने के लिए कहा, फिर कहीं गायब हो गए।
डॉक्टर नहीं लौटे तो हमने उन्हें फोन किया। बात होने पर उन्होंने बताया कि लड़की की हालत में सुधार हो रहा है। हड्डी के डॉक्टरों ने उसे देखा है। अभी पता नहीं है, लेकिन गले की हड्डी में क्रैक हो सकता है। उन्होंने सजेशन दिया है कि पेशेंट को न्यूरोलॉजिस्ट को दिखाया जाए।
हमने पूछा कि क्या मेडिकल रिपोर्ट में रेप की पुष्टि हुई है? उन्होंने टालते हुए कहा कि मेडिकल रिपोर्ट हमने देखी नहीं है। इसके बाद फोन काट दिया। सवाल यही है कि आखिरकार रेप के 10 दिन बाद भी मेडिकल रिपोर्ट में क्या आया है, पुलिस ये बताने से क्यों घबरा रही है।